**Draga učenka in učenec,**

čaka nas četrti teden učenja na daljavo.

V tem tednu vas čaka še kulturni dan na daljavo. Vse o tem boste izvedeli na spletni strani.

**1.in 2. ura (teden 6. 4.–10. 4. 2020)**

1. V četrtem tednu se bomo lotili priredij. Eno uro smo temu že namenili nekaj pozornosti (ko smo bili še skupaj v učilnici), ker pa vas je takrat kar nekaj manjkalo, bomo začeli kar od začetka. Pomembno je, da se spomnimo, kaj je stavek, poved (enostavčna in večstavčna).

V zvezek za neumetnostna besedila napiši naslov PRIREDJA, dodaj tudi datum. Nato napiši podnaslov **Ponovitev stavka in povedi**.

V zvezek zapiši:

STAVEK so besede zbrane okrog osebne glagolske oblike (torej povedka).

POVED je zaključeno in smiselno sporočilo, ki se začne z veliko začetnico in konča s končnim ločilom. Poznamo ENOSTAVČNE in VEČSTAVČNE povedi.

Primera:

Moja babica **zna pripraviti** najboljši zeliščni čaj.

 *en povedek (zna pripraviti) – en stavek –enostavčna poved*

Ta čaj odlično **diši,** saj babica zelišča zanj **nabira** celo leto.

 *dva povedka (diši, nabira) – dva stavka – dvostavčna poved*

Večstavčna poved je lahko zložena priredno ali podredno.

Podredno zložena poved je sestavljena iz glavnega in odvisnega stavka .

Priredno zložena poved pa je zveza dveh ali več enakovrednih stavkov, ki so med sabo smiselno povezani s prirednimi vezniki.

2. Sedaj pa bomo nadaljevali s priredji. Napiši naslov VEZALNO PRIREDJE.

Primer:

**Prebral sem** knjigo Z nahrbtnikom okoli sveta in **si pripravil** potovalni načrt.

*dve osebni glagolski obliki (prebral sem, si pripravil), torej dve dejanji, ki ju povezuje beseda - veznik IN*

Kadar v eni povedi naštejemo več zaporednih dejanj (stanj), pravimo, da smo tvorili **vezalno priredje**. V njem stavke povezujemo z vezniki **in, ter**in**pa**. V vezalnem priredju ni vejice.

\*Zaporedno dejanje (najprej sem prebral knjigo, nato sem pripravil načrt)

Še nekaj primerov:

Uživali smo v razgledu in se hladili z vodo.
Pili smo in jedli ter plesali z domačini.
Jedli smo pa pili.

3. Odpri DZ na strani 78 in reši naloge /1-3 ter str. 79/4. Rešitve preveri, saj veš kje.